EFF-LP snou DA-LP glo k-woord toeEFF-LP Nazier Paulsen. Foto: Facebook Yusuf Cassim, DA-LP en Nazier Paulsen, EFF-LP, het glo in ŉ onderonsie betrokke geraak tydens die debat oor die departement van buitelandse betrekkinge en samewerking se begroting. Shaik Emam, NFP-LP, het tydens sy spreekbeurt glo die DA daarvan beskuldig dat hulle die mense van Palestina onderdruk deur Israel te ondersteun. LP’s van die DA en EFF het hierna in ŉ onderlinge stryery betrokke geraak, waarna Paulsen vir Cassim ŉ “Sionistiese uitverkoper k****r” genoem het. Cassim het beswaar aangeteken, waarna Emam gesê het die woord beteken ongelowige. Grace Boroto, die voorsittende beampte, het gesê sy kon nie mooi hoor wat gesê is nie en die partye se hoofswepe gevra om die aangeleentheid te hanteer. John Steenhuisen, hoofsweep van die DA, het gesê die party sal klagtes by die Menseregtekommissie en die parlement se etiekkomitee indien en eis dat die EFF teen Paulsen optree. “Walglike rassistiese gedrag het geen plek in ons grondwetlike demokrasie of in ons demokratiese parlement nie en dus sal ek eis dat die EFF-leier, Julius Malema, dissiplinêre optree en Paulsen onmiddellik skors hangende die uitkoms.”